हरीन्द्र हिमकर जी के लिखल “ रमबोला ” के पहिला संस्करण १९७७ में आइल रहे । इ एगो भोजपुरी खंड काव्य ह । हरीन्द्र हिमकर जी अखिल भारतीय भोजपुरी साहित्य सम्मेलन के स्थाई सदस्य बानी आ चंपारण के धरती से भोजपुरी के झंडा बड़ी मजबूती से पकड़ले अभी आगे बढ़ रहल बानी । एकर दोसरका संस्करण नवारम्भ प्रकाशन पटना से २०१६ में छपल बा जेकर दाम १५० रुपया रखाइल बा । १९७७ में एह किताब के भूमिका में पंडित गणेश चौबे जी कहले बानी की ‘ एह काब्य के कुछ आपन विशेषता बा । छोट – छोट श्रुति मधुर आ भावव्यंजक ठेठ शब्दन के प्रयोग पाठक के बरबस अपना ओर खींच लेवे में समर्थ बा ।
सपनाइल आँखिं , लड़ल चूअल
अंचरा से लाज सरक आइल
नहीरा में मान मसक बाजल
थथमाइल खीस खरक आइल । (रमबोला से )
रमबोला के बारे में अखिल भारतीय भोजपुरी साहित्य सम्मेलन के पूर्व महामंत्री डॉ. ब्रजभूषण मिश्र जी कहत बानी की “ रमबोला “ आपन क्षीण काया के बाद भी छाप छोड़े में ब्रिह्द्कार ग्रंथन के पाछे छोड़ देले बा । ई भोजपुरी प्रबंधकाव्य के परम्परा के त परिपुष्ट करते बा , भोजपुरी कविता के परम्परा में आपन स्तरीयता के कारण उदहारण बनके उपस्थित भइल बा ।
अनुभव सूपा के ज्ञान रकम
फटकत गइले चालत गइलें । (रमबोला से )
कहल बा की कविता कवि के आपन विचार होला , ओकर आपन पकड़ होला समाज के ऊपर , परिस्थीती के ऊपर आ ओकरे के उ अपना शब्दन के मोती पिरो पिरो के कविता के माला तइयार करेला । समाज के अगल – बगल बनल गईल कविता के भाव के प्रासंगिता हर दौर में कमोवेश उहे रहेला ।
अब “ रमबोला “ के निचे देहल गईल पंक्ति के पढल जाव त एहसास होई की दौर कवनो काहे ना होखे कथ्य एके बा परिदृश्य एके बा ।
राशन कर गइल हजम शासन
परजा के पेट भरल भाषण
टूटे लागल सब ध्यान धरम
छुटे लागल जब लाज सरम ।
“ रमबोला ” रउरा के अपना संगे बहा के ले जाई , अपना संगे संगे ई रउरा के गोता लगावे पर मजबूर करी । “ रमबोला ” २०१६ में भोजपुरी साहित्य में फेर से जोरदार आ असरदार दस्तक देले बा ।एह किताब के कीमत १५० रुपया रखल बा , एह किताब के अपने सब पढ़ल जाव आ भोजपुरी साहित्य में एह दस्तक के स्वागत कइल जाव । वइसे “ रमबोला ” भीम राव अम्बेडकर विश्वविद्यालय में ई किताब के रूप में भी चलत बा आ दोसर एगो दमदार बात इहो बा की “ रमबोला ” के ‘ अज्ञेय ’ जी जइसन साहित्यकार के प्रसंशा भी प्राप्त भइल बा ।
जलज कुमार अनुपम , बेतिया ,बिहार
bho_Deva bho_Deva bho_Deva mai_Deva awa_Deva bho_Deva mag_Deva bho_Deva bho_Deva bho_Deva bho_Deva mai_Deva bho_Deva bho_Deva bho_Deva bho_Deva